《题伯时明皇蜀道图》
宋代·李纲

君不见开元天宝同一主，治乱相翻如手举。掔盈欲恶虽一人，变易安危原近辅。

姚宋已死九龄黜，谁使杨钊继林甫。宫中太真专宠私，塞外番酋成跋扈。

祸胎养就不自知，漫向华清遗匕箸。渔阳突骑破潼关，百二山河震金鼓。

翠华杳杳幸西南，赤县纷纷集夷虏。伤心坡下失红颜，堕泪铃中闻夜雨。

山青江碧蜀道难，栈阁连空㒟相拄。旌旗惨淡云物愁，林木阴森猿鸟侣。

戎装宫女亦善骑，皓齿明眸犹笑语。老髯奚官驱蹇驴，负橐赍粮岂供御。

九重徼卫复谁勤，万里艰危真自取。至尊狼狈尚如此，叹息苍生困豺虎。

千秋万岁不胜悲，玉辇金舆尽黄土。空令画手思入神，一写丹青戒今古。

作者简介：李纲（1083年－1140年2月5日），北宋末、南宋初抗金名臣，民族英雄。字伯纪，号梁溪先生，祖籍福建邵武，祖父一代迁居江苏无锡。李纲能诗文，写有不少爱国篇章。亦能词，其咏史之作，形象鲜明生动，风格沉雄劲健。著有《梁溪先生文集》、《靖康传信录》、《梁溪词》。